सुधा वर्मा
सारदीय नवरात्र म नौ देवी के पूजा करे जाथे। शैलपुत्री, ब्रह्मचारिणी, चन्द्रघटा, कूष्माण्डा, स्कन्द माता, कात्यायनी, कालरात्रि, महागौरी व सिद्धिदात्री के पूजा करे जाथे। देवी भागवत म नवरात्रि के पूजा विधि, उपास, हवन, कुंवारी भोज, भैरव भोज के जम्मो जानकारी देय हावय।
''दुर्गा सप्तसतीÓÓ के पाठ रोज करे जाथे। येखर पाठ कइसे करे जाय येखर विधि पुस्तक म देय रहिथे। कोनो भी मंत्र या चालीसा, रमायन, गीता के पाठ 'मानसिकÓ नई होना चाही। मध्यम स्वर म पाठ होय ले ये अवाज अपन कान म गूंजथे जेन ह अपन आस-पास के वातावरन के अलावा मस्तिष्क ल घलो केन्द्रित करथे। ध्यान बने रहिथे। पूजा के अन्तिम चरन होथे ''भैरव कुंवारी भोजनÓÓ दू बछर ले लेके दस बछर तक के लइका ल देवी के रूप मानके भोजन कराए जाथे। एक भैरव के रूप या फेर बटुक कहे जाथे अउ नौ झन कन्या रहिथें। पहिली इंखर पांव पखार के आलता लगा के पूजा करथें ओखर बाद भोजन कराथें। आखिरी म फल दक्षिना दे के पांव छू के बिदा करे जाथे। कुंवारी कन्या यदि गृहस्वामी ऊपर चाऊर छींच देवय तब ये ह बने बात आय। देवी म सिंगार के सोलह समान चढ़ाय जाथे।
ये ह तो सामान्य पूजा आय जेन ल सब झन जानथें अउ करथें घलो। एखर अलावा राशि अनुसार जेन ग्रहदोस रहिथे। जेन ल हमन छत्तीसगढ़ म गिरह कहिथन तेनो ल दूर करथे। नौ ग्रह के दोस ल देवी के पूजा ह दूर कर देथे। जनम कुंडली म सूर्य कमजोर हावय त स्वास्थ्य हमेसा कमजोर रहिथे। अइसना लोगन ल अपन स्वास्थ्य लाभ बर शैलपुत्री के पूजा करना चाही। शैलपुत्री नवरात्रि के पहिली दिन रहिथे। चन्द्रमा कमजोर होय ले कूष्मांडा के पूजा चौथा दिन करना चाही। मंगल ग्रह के कमजोर होय ले पांचवा दिन स्कंदमाता के पूजा करना चाही। कात्यानी देवी के पूजा बुध ग्रह के सांति बर करना चाही। ऐखर पूजा व्यापार अउ धन सम्बंधी समस्या बर भी करना चाही। गुरु दशा के सांति बर महागौरी के पूजा नवमी के दिन करना चाही। शुक्र के दशा बर घलो नवमी के दिन सिद्धिदात्री के पूजा करना चाही। शनि के दशा ले उबरे बर काल रात्रि, कात्यायनी के पूजा करना चाही। राहु के दोस बर ब्रह्मचारिणी के अउ केतु के कोप ले बांचे बर चन्द्रघटा के पूजा करना चाही।
ऐखर बर दुर्गा के पूजा करके दुर्गा पाठ करना चाही। येमा मां आदीसक्ति के लीला के आध्यात्मिक तांत्रिक अउ बैग्यानिक दृष्टि ले बरनन करे गे हावय। ये ह प्राचीन ग्रंथ आय। ये ह तंत्र विग्यान आय। ये नौ दिन के उपासना ले साधक ह काल ऊपर विजय पा सकथे। संगे संग अपनों शाक्ति ल बढ़ा सकथे कुछ अलौकिक देवी शक्ति घलो मिल सकथे।
आध्यात्म के सम्बंध विग्यान ले हावय ओखर गणित के गणना बिगन कुछु नई हो सकय। गणित बिना नक्षत्र विग्यान ल समझे नई जा सकय गुरुत्वाकर्सन शक्ति के बिना कोनो भी ग्रह के कोनो अस्तित्व नइये। इही एक ग्रह के गुरुत्वाकर्सन शक्ति दूसर ग्रह ऊपर अपन प्रभाव डालथे। ये प्रभाव ह ग्रह के जीव जन्तु ऊपर घलो परथे। येखर प्रभाव कतका अउ कतका परथे ये ह अलग विग्यान आय। फेर ये ग्रह के प्रभाव ल खतम करे बर जेन ल हमन ग्रह सांति कहिथन देवी के उपासना करना चाही। ये ह वैग्यानिक सच आय।
mai_Deva awa_Deva hne_Deva hne_Deva hne_Deva hne_Deva